**Karianne Solbrække** (født 20. oktober 1972) er nyhetsredaktør i TV 2 Nyhetskanalen. Hun har tidligere vært redaksjonssjef i TV 2-programmet *God morgen Norge*. Hun har arbeidet i TV 2 siden 2000.

Solbrække har også arbeidet med krim- og rettsjournalistikk i *Bergensavisen* og *Dagbladet*. Hun startet sin journalistiske karriere i *Rakkestad Avis* og har tidligere vært medlem av Offentlighetsutvalget i Norsk Presseforbund. Solbrække har dekket noen av Norges største og mest omfattende rettssaker, som Orderud-saken og NOKAS-saken.

### Orderud-saken

Solbrække var TV 2s reporter under dekningen av rettergangen i Orderud-saken og fikk blant annet et intervju med Per og Veronica Orderud for TV2 noen måneder før ankesaken. Intervjuet ble sendt 17. november 2001 i aktualitetsprogrammet *Magasinet* hvor Per og Veronica Orderud for første gang sto fram på TV.

### TV-kamera i rettssalen

Solbrække har vært en forkjemper for mer åpenhet under rettssaker og for at TV burde få anledning til å filme i rettssalen. TV 2 og Solbrække søkte om dette i forkant av Orderud-saken, men fikk avslag. Først da Kristin Kirkemo Haukelands ankesak nådde Høyesterett, fikk Solbrække og TV 2 adgang å til filme prosedyrene under rettssaken. Haukeland var en av de tiltalte i Orderud-saken. 

Solbrække fremholdt også den såkalte trafficking-saken som en milepæl, da hun og TV 2 fikk filme prosedyrene i Oslo tingrett. Kameraet til TV 2 var fastmontert og vinklet slik at de tiltalte ikke skulle synes. Under filming med løst kamera, ble en av de tiltalte synlig.

### «Smykkesaken»

I forbindelse med den såkalte «smykkesaken» i 2003, som gjaldt et angivelig underslag av smykker, gikk Marit Christensen til sak mot *Dagbladet*, John Egeland og Solbrække, for urettmessig omtale. Solbrække dekket saken først som journalist i *Dagbladet*, senere for TV 2. Det ble inngått teknisk forlik i saken. Også TV 2 ble stevnet i saken, men Christensen valgte å trekke saken.

### Habilitetsvurdering

Under etterforskningen av masseskytingen i Oslo 2022 ble det kjent at Solbrække i 2006 hadde hatt et forhold til Arfan Bhatti, som senere ble en straffedømt islamist. Forholdet var kjent for de fleste medier gjennom en årrekke, men holdt aktivt fra offentligheten til tross for åpenbar nyhetsinteresse. Siktede for masseskytingen, Zaniar Matapour, ble koblet til Bhatti. Flere medier utfordret Solbrækkes habilitet i pressedekning av Bhattis rolle i saken. Sjefredaktør i TV 2, Olav Terjeson Sandnes, uttalte at Solbrække ble vurdert som ikke inhabil i saker som omhandler Arfan Bhatti og at relasjonen lå langt tilbake i tid. Politiets sikkerhetstjeneste varslet allerede i 2006 TV2 om Solbrækkes forhold til Bhatti.

Referanser
----------

1. ↑  Huseby Jensen, Martin (29. september 2016). «Alle nyhetsansatte inn i Nyhetskanalen». *Journalisten.no - Nyheter og debatt om medier og journalistikk*. Besøkt 30. november 2016.
2. ↑  Sigrid Schei Lorentzen (12. februar 2015). «Noen knabbet God morgen Norge-Wenches mat – rett utenfor TV 2». tv2.no. Besøkt 1. april 2015.
3. ↑  Karianne Solbrække (1. april 2015). «Er det medias ansvar å tie ihjel Sølje Bergman?». Dagbladet. Besøkt 1. april 2015.
4. ↑  «NRK og TV 2 filmet ulovlig i retten». *Journalisten.no - Nyheter og debatt om medier og journalistikk*. 12. januar 2005. Besøkt 30. november 2016.
5. ↑  «Saksøker Dagbladet for omtale». *Journalisten.no - Nyheter og debatt om medier og journalistikk*. 18. januar 2006. Besøkt 30. november 2016.
6. ↑  NRK (18. januar 2006). «Marit Christensen saksøker Dagbladet». *NRK*. Besøkt 30. november 2016.
7. ↑  «Saksøkt for dekning av samme sak i to medier». *Journalisten.no - Nyheter og debatt om medier og journalistikk*. 5. februar 2003. Besøkt 30. november 2016.
8. ↑  «Arfan Bhatti er så spesiell at TV 2s nyhetsredaktør burde vært erklært inhabil». *aftenposten.no*. 4. juli 2022. Besøkt 26. juli 2022.
9. ↑  «TV 2s nyhetsredaktør har hatt et forhold til Arfan Bhatti: – Ikke inhabil, sier TV 2-sjefen». *aftenposten.no*. 4. juli 2022. Besøkt 26. juli 2022.
10. ↑  «Vi burde skrevet om TV 2-Solbrækkes fortid med Bhatti», M24 5. juli 2022
11. ↑  «Det var Document som avslørte pressens fortielser i Solbrække-saken, men også dét ties det om», Document-journalist Øyvind Thuestad i *Journalisten* 6. juli 2022
12. ↑  «Tidligere polititopp om krimjournalistens Bhatti-romanse: –Jeg tok forbehold da jeg snakket med henne om andre saker». *Kampanje*. 9. juli 2022. Besøkt 28. juli 2022.